હવે એ પણ સમજવું પડશે કે દિવસે ને દિવસે બિટકૉઇન વધુ ને વધુ લોકપ્રિય બની રહ્યું છે, કારણકે તે ડિજિટલ મની છે જેને કોઈ બૅન્ક કે સરકાર સાથે કોઈ લેવાદેવા નથી. વર્ષ ૨૦૧૭ના બીજા અર્ધભાગમાં તેની કિંમત ઝડપથી વધી હતી. જોકે આ વર્ષની શરૂઆતમાં તે ઘટી છે. એક બિટકૉઇનની કિંમત ડિસેમ્બર ૨૦૧૭ના ઉત્તરાર્ધમાં ૧૬,૫૦૦ ડૉલર હતી. અગાઉ માર્ચ ૨૦૧૭માં તે ૧,૦૦૦ ડૉલર હતી. આમ, એ જોઈ શકાય છે કે બિટકૉઇનની કિંમત કેટલી ઝડપથી વધી હતી. જોકે આ વર્ષે ફેબ્રુઆરીના પહેલા સપ્તાહમાં તે સડસડાટ ઘટીને ૭,૦૦૦ ડૉલરે પહોંચી ગઈ છે. બિટકૉઇન એ પોતે કમ્પ્યૂટર કૉડની આવશ્યક લાઇન છે. જ્યારે એક માલિક પાસેથી તે બીજા માલિક પાસે જાય છે ત્યારે ડિજિટલી સાઇન કરીને આપવામાં આવે છે.